VEGA præsenterer

**Fouli skruer op for afrobeat og ghettolyrik i VEGA**

*Den 31. oktober kan du opleve et af de nyeste skud på hiphop-stammen, når Fouli spiller sine hits i Lille VEGA.*

Med succeser som ”La Fami” og ”Mon Poto” er det begyndt at gå stærkt for den fremadstormende rapper fra Albertslund. Fouli har på under to år ramt næsten tyve millioner streams.

I marts udgav han sin debutep, *Dag 1*, der emmer af rapperens marokkanske rødder blandet med nærværende lyrik om livet i ghettoen. På albummet får Fouli hjælp af nogle af hiphoppens tunge drenge. Branco giver sit bidrag på nummeret ”Million”, og produceren Akhee har siddet bag knapperne. Soundvenue storroste rapperens mange musikalske nuancer og skrev i deres anmeldelse:

*”Foulis rytmiske og samtidig halvsyngende flow svæver især flot i den opstigende varme fra ‘Dag 1’, og det fremhæver de måske bedste egenskaber, som afrobeat-genren har bragt med sig fra syden: Et opgør med både rappens monotone hoftebevægelser og melodier.”*

Foulis karakteristiske og melodiske lyd blandet med overlegne vers har skubbet den talentfulde rapper helt frem på den danske hiphopscene.

Det hele startede for alvor i 2016, hvor Fouli sammen med duoen DC (Danni & Carmon) udgav nummeret ”Vi Tales”, der blev et massivt undergrundshit. Sangen har lige over 1,7 millioner streams på YouTube, helt uden pladeselskab eller medier, som normalt er med til at skabe omtale og succes.

**Fakta om koncerten**

Fouli (DK)

Torsdag den 31. oktober kl 21.00

Lille VEGA, Enghavevej 40, 1674 København V

Billetpris 165 kr. + gebyr

Billetsalget starter i dag kl 14.00 via VEGA.dk og Ticketmaster.